2000R2707 — LV — 01.05.2004 — 001.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:









▼B

KOMISIJAS REGULA (EK) Nr. 2707/2000

(2000. gada 11. decembris),

kurā izklāstīti noteikumi par Padomes Regulas (EK) Nr. 1255/1999 piemērošanu attiecībā uz Kopienas atbalstu piena un dažu piena produktu piegādē izglītības iestāžu skolēniem







EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 17. maija Regulu (EK) Nr. 1255/1999 par piena un piena produktu tirgus kopīgo organizāciju ( 1 ), kurā jaunākie grozījumi izdarīti ar Regulu (EK) Nr. 1670/2000 ( 2 ), un jo īpaši tās 15. pantu, tā kā: (1) Ar Regulu (EK) Nr. 1255/1999 aizstāta Padomes Regula (EEK) Nr. 804/68 ( 3 ), kurā jaunākie grozījumi izdarīti ar Regulu (EK) Nr. 1587/96 ( 4 ), un inter alia Padomes Regulu (EEK) Nr. 1842/83 ( 5 ), kurā jaunākie grozījumi izdarīti ar Regulu (EK) Nr. 1958/97 ( 6 ), par piena un dažu piena produktu piegādi skolēniem. Kopienas jaunā atbalsta shēma un gūtā pieredze norāda, ka jāgroza un jāvienkāršo Komisijas 1993. gada 10. decembra Regula (EK) Nr. 3392/93 par sīki izstrādātiem noteikumiem, kā piemērot Padomes Regulu (EEK) Nr. 1842/83, kurā noteikti sīki izstrādāti noteikumi piena un dažu piena produktu piegādei skolēniem par pazeminātām cenām ( 7 ), kurā jaunākie grozījumi izdarīti ar Regulu (EK) Nr. 2235/97 ( 8 ). Skaidrības labad minētā regula būtu jāpārveido. (2) Atbalsts būtu jāorientē uz bērnudārziem un sākumskolām, atļaujot dalībvalstīm pašām izlemt, vai iekļaut arī vidusskolas vai ne. Lai vienkāršotu shēmas vadību, būtu jāizslēdz produkti, ko skolēni patērē skolu vasaras brīvlaika nometņu laikā. (3) Pastāv kontroles grūtības saistībā ar subsidēto piena produktu izmantošanu skolēnu maltīšu pagatavošanai, un turklāt šķiet, ka tas nav efektīvs ceļš atbalsta shēmas mērķu sasniegšanai. Tādēļ atbalsts būtu jāattiecina tikai uz produktiem, ko izdala skolēniem. (4) To produktu sarakstā, par kuriem var pretendēt uz atbalstu, priekšroka jādod dažiem piena pamatproduktiem, kuru patēriņš ir būtisks tirgus līdzsvaram. Ņemot vērā daudzveidīgās patēriņa īpatnības Kopienā, dalībvalstīm būtu vajadzīga iespēja iekļaut dažus produktus ar zemu tauku saturu un konkrētus sierus. (5) Regulas (EK) Nr. 1255/1999, kurā grozījumi izdarīti ar Regulu (EK) Nr. 1670/2000, 14. panta 3. punktā norādīta jauna atbalsta likme pilnpienam 75 % apjomā no mērķa cenas un citiem produktiem likme atbilstīgi piena saturam produktā. Saskaņā ar šiem noteikumiem būtu jāprecizē atbalsts dažādiem produktiem. (6) Attiecībā uz atbalsta samaksu būtu jānorāda pretendentiem izvirzāmās prasības un noteikumi pieteikuma iesniegšanai, pārbaudes, kas jāveic kompetentajām iestādēm, un būtu jānosaka maksājumu kārtība. Atbalsta vadības un kontroles nolūkā būtu vajadzīga pretendentu apstiprināšanas kārtība. Lai vienkāršotu shēmas vadību, vajadzētu veicināt tādu organizāciju izmantošanu, kuras piesakās vairāku skolu vārdā. (7) Saskaņā ar Regulas (EK) Nr. 1255/1999 14. panta 4. punktu maksimālais daudzums dienā uz vienu skolēnu, par ko var piešķirt atbalstu, ir 0,25 litri piena. Būtu jāprecizē, ka piens un dažādie citi produkti ir līdzvērtīgi. (8) Jāizstrādā atbalsta shēmas kontroles noteikumi, lai nodrošinātu, ka atbalsts tiek pienācīgi atspoguļots cenā, ko maksā saņēmēji, un lai subsidētie produkti netiktu novirzīti no paredzētā izlietojuma. (9) Šī regula būtu jāpiemēro no 2001. gada 1. janvāra, jo tajā dienā stājas spēkā jaunā atbalsta summa, un tādējādi kompetentās iestādes iegūs laiku, kurā sagatavot jauno noteikumu pieteikumus. (10) Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu, tā kā: IR PIEŅĒMUSI ŠO REGULU.







1. pants

Mērķis

Šajā regulā izstrādāti noteikumi Regulas (EK) Nr. 1255/1999 piemērošanai attiecībā uz 14. pantā minēto Kopienas atbalstu dažu piena produktu piegādei izglītības iestāžu audzēkņiem.

2. pants

Labuma guvēji

1. Atbalsta labuma guvēji ir pilna laika skolēni vienā no šāda veida izglītības iestādēm:

a) bērnudārzi/citas pirmskolas iestādes, kuras pārvalda vai atzīst dalībvalsts kompetentā iestāde;

b) sākumskolas;

c) vidusskolas (ja dalībvalsts izvēlas).

▼M1

2. Atbalsta saņēmēji, kas minēti 1. punktā, atbalstu saņem visā mācību laikā. Kopējais mācību ilgums dienās jāapstiprina izglītības valsts pārvaldes iestādei vai izglītības iestādei, atskaitot brīvdienu laiku. Skolēni atbalstu nesaņem, uzturoties skolu vasaras brīvlaika nometnēs, kuras organizē izglītības iestāde vai attiecīgā izglītības pārvaldes iestāde.

▼B

3. Atbalstu piešķir ar nosacījumu, ka iestāde vai vajadzības gadījumā attiecīgā izglītības pārvaldes iestāde iesniedz kompetentajai iestādei rakstisku apņemšanos, ka subsidētie piena produkti netiks izmantoti maltīšu sagatavošanai.

Tomēr, ja dalībvalstij ir dibināts iemesls, tad Komisija var atļaut nepiemērot pirmo daļu.

3. pants

Produkti, par ko var pretendēt uz atbalstu

▼M1

1. Dalībvalstis maksā atbalstu par I un V kategorijas produktiem, kas uzskaitīti I pielikumā.

2. Dalībvalstis var maksāt atbalstu par I pielikumā uzskaitītajiem II, III, IV un VI–XII kategorijas produktiem.

▼B

3. Francijas aizjūras departamentos šokolādes piens vai citādi aromatizēts piens var būt atjaunots piens.

▼M1

4. Dalībvalstis var atļaut uz vienu kilogramu I–VII kategorijas produktu pievienot līdz 5 mg fluora.

▼B

5. Produktus, kas uzskaitīti Padomes Regulas (EK) Nr. 2597/97 ( 9 ) 3. panta 2. punkta b) un c) apakšpunktā uzskata attiecīgi par pilnpienu, puskrejotu pienu vai vājpienu.

▼M1

6. Atbalstu var piešķirt tikai par šīs Regulas I pielikumā uzskaitītajiem produktiem, ja tie atbilst Padomes Direktīvā 92/46/EEK ( 10 ) noteiktajām prasībām, jo īpaši prasībām, kas attiecas uz to pagatavošanu akreditētā iestādē un sanitāro marķējumu, kas noteikts minētās direktīvas C pielikuma IV nodaļas A iedaļā.

▼B

4. pants

Atbalsta likme

▼M1

1. Šīs regulas II pielikumā noteikti atbalsta apjomi laikā no 2004. gada 1. maija līdz 2004. gada 30. jūnijam, no 2004. gada 1. jūlija līdz 2005. gada 30. jūnijam, no 2005. gada 1. jūlija līdz 2006. gada 30. jūnijam, no 2006. gada 1. jūlija līdz 2007. gada 30. jūnijam un no 2007. gada 1. jūlija.

▼B

2. Neatkarīgi no 1. punkta gadījumos, kad atbalsts ir lielāks nekā piegādātāja pārdošanas cena pirms atbalsta atskaitīšanas, atbalstu samazina tā, lai tā nepārsniegtu minēto cenu.

▼M1

3. Ja EUR izteikto atbalsta apjomu groza, tad visiem attiecīgajā mēnesī piegādātajiem daudzumiem piemēro likmi, kas bijusi spēkā šā mēneša pirmajā dienā.

Tomēr 2003./2004. mācību gadā atbalsta apjoma likmi, kas ir spēkā jūnija pirmajā dienā, var izmantot arī jūlijā, ja mācību gads dalībvalstī beidzas jūlijā.

▼B

4. Ja piegādātos daudzumus izsaka litros, tad konversijai kilogramos izmanto koeficientu 1,03.

▼M1

5. pants

1. Lai izpildītu prasību par 0,25 litru maksimālo daudzumu, kas minēts Regulas (EK) Nr. 1255/1999 14. panta 4.punktā, kopējo piena produktu daudzumu, par kuru var pretendēt uz atbalstu, aprēķina periodam, uz ko konkrētais pieteikums attiecas, pamatojoties uz izglītības iestādes sarakstā esošo audzēkņu skaitu, bet gadījumos, kad piemēro 6. panta 2. punkta c) un d) apakšpunktu, — pamatojoties uz pieteikuma iesniedzēja skolnieku sarakstā esošo skolnieku skaitu.

2. Attiecībā uz I pielikumā uzskaitītajiem VIII–XII kategorijas produktiem aprēķiniem izmanto šādas vienādības:

a) VIII kategorijai: 100 kg = 300 kg pilnpiena;

b) IX kategorijai: 100 kg = 765 kg pilnpiena;

c) X kategorijai: 100 kg = 850 kg pilnpiena;

d) XI kategorijai: 100 kg = 935 kg pilnpiena;

e) XII kategorijai: 100 kg = 750 kg pilnpiena.

▼B

6. pants

Atbalsta piešķiršanas vispārīgi nosacījumi

1. Atbalstu piešķir pretendentiem, kas apstiprināti saskaņā ar 7., 8. un 9. pantu, tādu Kopienas produktu piegādei, kuri iepirkti dalībvalstī, kur atrodas minētā izglītības iestāde.

2. Uz atbalstu var pieteikties:

a) izglītības iestāde;

b) izglītības pārvaldes iestāde – attiecībā uz produktiem, kurus sadala tās rajona audzēkņiem;

c) produktu piegādātājs – ja dalībvalsts tā paredz;

d) organizācija, kas darbojas vienas vai vairāku skolu vai izglītības pārvaldes iestāžu vārdā un ir tieši šim mērķim izveidotas – ja dalībvalsts tā paredz.

7. pants

Pretendentu apstiprināšana

Tās dalībvalsts kompetentajai iestādei, kurā atrodas izglītības iestāde, kam piegādā produktus, šim nolūkam jāapstiprina pretendenti.

8. pants

Vispārīgi apstiprināšanas nosacījumi

Apstiprinājuma nosacījums ir pretendenta šāda rakstiska apņemšanās kompetentajai iestādei:

a) neizmantot produktus citam mērķim kā vien skolēniem patēriņam izglītības iestādē vai iestādēs, saistībā ar kurām pretendents pieteiksies atbalsta saņemšanai;

b) atmaksāt jebkuru nepareizi izmaksātu atbalstu par attiecīgajiem daudzumiem, ja tiktu atklāts, ka produkti nav izplatīti 2. pantā norādītajiem saņēmējiem vai ka atbalsts izmaksāts par daudzumiem, kas ir lielāki nekā 5. pantā norādītie;

c) pēc kompetento iestāžu lūguma uzrādīt attaisnojošus dokumentus;

d) atļaut fizisku pārbaudi.

9. pants

Īpaši nosacījumi atsevišķu pretendentu apstiprināšanai

1. Ja uz atbalstu piesakās piegādātājs, tad viņam jāiesniedz šādas rakstiskas apņemšanās papildus 8. pantā norādītajām:

a) veikt uzskaiti par produktu ražotājiem, izglītības iestāžu vai attiecīgi izglītības pārvaldes iestāžu nosaukumiem un adresēm un par minētajām iestādēm pārdotajiem vai piegādātajiem daudzumiem;

b) ļaut veikt visas pēc dalībvalsts kompetento iestāžu lēmuma paredzētās pārbaudes, jo īpaši grāmatvedības rūpīgas pārbaudes.

2. Ja uz atbalstu piesakās kāda no 6. panta 2. punkta d) apakšpunktā minētajām organizācijām, tad tai jāiesniedz šādas rakstiskas apņemšanās papildus 8. pantā precizētajām:

a) veikt uzskaiti par produktu ražotājiem vai piegādātājiem, izglītības iestāžu vai attiecīgo izglītības pārvaldes iestāžu nosaukumiem un adresēm un par minētajām iestādēm pārdotajiem vai piegādātajiem daudzumiem;

b) ļaut veikt visas pēc dalībvalsts kompetento iestāžu lēmuma paredzētās pārbaudes, jo īpaši grāmatvedības rūpīgas pārbaudes.

10. pants

Apstiprinājuma atsaukšana un apturēšana

Ja atklāj, ka pretendents vairs neatbilst 8. un 9. pantā izklāstītajiem nosacījumiem vai nepilda jebkurus citus pienākumus, kas izriet no šīs regulas, tad apstiprinājumu aptur no viena līdz divpadsmit mēnešiem vai atsauc atkarībā no pārkāpuma smaguma.

Šādas darbības neveic force majeure gadījumos vai gadījumā, ja dalībvalsts atklāj, ka pārkāpums nav veikts ar nodomu vai nolaidības dēļ vai tas bijis nenozīmīgs.

Apstiprinājumu, kas vienreiz atsaukts, var atjaunot ne agrāk kā pēc sešiem mēnešiem, ja pretendents to lūdz.

11. pants

Maksājuma pieteikumi

1. Maksājuma pieteikumi jāsagatavo saskaņā ar dalībvalsts kompetento iestāžu norādījumiem, un tajos jāiekļauj vismaz šāda informācija:

a) izplatītie daudzumi pēc kategorijām;

b) izglītības iestādes vai izglītības pārvaldes iestādes nosaukums un adrese.

2. Dalībvalsts nosaka pieteikumu biežumu. Tie var būt laika posmi no viena līdz septiņiem mēnešiem atkarībā no atbalsta apjoma, par kuru iesniegti pieteikumi.

3. Izņemot force majeure gadījumus, lai atbalsta pieteikumi būtu derīgi, tiem jābūt iesniegtiem līdz ceturtā mēneša pēdējai dienai, skaitot no tā laikposma beigām, uz kuru tie attiecas.

Ja šis termiņš ir pārsniegts mazāk nekā par diviem mēnešiem, tad atbalstu vēl izmaksā, bet to samazina:

a) par 5 %, ja termiņš pārsniegts mazāk nekā par mēnesi;

b) par 10 % citos gadījumos.

4. Pieteikumā uzrādītie daudzumi jāapliecina ar kompetentām iestādēm pieejamu dokumentāru pierādījumu. Tajā atsevišķi jānorāda katra piegādātā produkta cena, un jāpievieno kvīts vai cits maksājuma pierādījums.

12. pants

Atbalsta maksājums

1. Neierobežojot 11. panta 4. punktu, atbalstu piegādātājiem izmaksā tikai:

a) ja uzrāda kvīti par faktiski piegādātajiem daudzumiem vai

b) pamatojoties uz kompetentās iestādes pirms pēdējā atbalsta maksājuma veiktās pārbaudes ziņojumu, kur konstatēts, ka maksājuma prasības ir izpildītas, vai –

c) ja dalībvalsts atļauj – uzrādot tā piegādātāja konta izrakstu, uz kura rēķina piegādāti attiecīgie daudzumi šīs regulas mērķiem.

2. Atbalstu izmaksā kompetentās iestādes četru mēnešu laikā no dienas, kad iesniegts 11. panta 3. punktā minētais pieteikums, ja vien nav uzsākta administratīva izmeklēšana par tiesībām saņemt atbalstu.

3. Dalībvalstis atbalsta izmaksu un šajā regulā paredzēto shēmu var deleģēt vietējām pārvaldes iestādēm.

Gadījumos, kurus nosaka dalībvalstis, vietējās pārvaldes iestādes var aizstāt asociācija, ko apstiprinājusi tā dalībvalsts, kurā atrodas izglītības iestādes.

13. pants

Avansu izmaksa

1. Dalībvalstis var izmaksāt avansu, kas ir vienāds ar atbalsta summu, par kuru iesniegts pieteikums, pret saistību nodrošinājumu 110 % apjomā no avansa.

2. Ja piegādātājs piesakās uz avansu, tad kompetentā iestāde var to izmaksāt, pamatojoties uz piegādātajiem daudzumiem, neprasot 12. panta 1. punktā norādītos dokumentāros pierādījumus. Viena mēneša laikā pēc avansa izmaksas piegādātājs iesniedz kompetentajai iestādei dokumentus, kas vajadzīgi galīgā maksājuma saņemšanai, ja vien minētā kompetentā iestāde negatavo ziņojumu saskaņā ar 12. panta 1. punkta b) apakšpunktu.

3. Atbalsta galīgo maksājumu veic sešu mēnešu laikā pēc attiecīgā mācību gada beigām.

14. pants

Kontrole

▼M1

1. Dalībvalstis veic visus vajadzīgos pasākumus, lai nodrošinātu atbalsta pienācīgu atspoguļojumu saņēmēja maksātajā cenā.

Tālab viņi nosaka maksimālās cenas, kas skolēniem jāmaksā par dažādiem I pielikumā uzskaitītajiem produktiem, kas tiek pārdoti viņu teritorijā. Dalībvalstis katra mācību gada sākumā vai ne vēlāk kā līdz 1. oktobrim nosaka maksimālās cenas. Ja dalībvalstis šos produktus dod bez maksas, maksimālās cenas var nenoteikt.

▼B

2. Dalībvalstis veic vajadzīgās pārbaudes, lai nodrošinātu, ka tiek ievērotas šīs regulas prasības.

Viņu darbības ietver produkta piegādes attaisnojošo dokumentu pārbaudi un pārbaudi par atbilstību maksimālajiem daudzumiem, par kuriem kādu atbalstu var maksāt.

3. Otrajā punktā minētās pārbaudes papildina ar fizisku pārbaudi, lai jo īpaši pārbaudītu:

a) atbalsta ietekmi uz saņēmēja maksāto cenu un atbilstību 1. punktā minētajām maksimālajām cenām;

b) uzskaiti, kas minēta 9. pantā;

c) vai subsidētie produkti izlietoti saskaņā ar šo regulu, jo īpaši, vai ir pamats aizdomām par pārkāpumiem;

d) piegādātājam samaksāto cenu, lai nodrošinātu, ka tā nav mazāka par atbalstu.

15. pants

Informēšana

1. Sešu mēnešu laikā pēc šīs regulas stāšanās spēkā dalībvalstis ziņo Komisijai par veiktajiem pasākumiem tās piemērošanai, jo īpaši par pieņemto kontroles kārtību.

2. Katru gadu līdz 31. decembrim tās paziņo:

▼M1

a) daudzumi, par ko maksāts atbalsts iepriekšējā mācību gada laikā, un maksimālai pieļaujamais daudzums;

▼B

b) īsu pārskatu par jebkuriem informācijas un reklāmas pasākumiem attiecībā uz piena produktiem, kuri veikti saistībā ar subsidēto produktu izplatīšanu skolās;

▼M1

c) 14. panta 1. punkta otrajā daļā minētās maksimālās cenas kārtējā mācību gadā un liecības, kas to apstiprina.

▼B

16. pants

Atcelšana

Ar šo atceļ Regulu (EK) Nr. 3392/93.

Atsauces uz minēto regulu uzskata par atsaucēm uz šo regulu.

Regulas (EK) Nr. 3392/93 3. panta 3. punktā norādītie izņēmumi paliek spēkā šajā regulā.

Apstiprinājumi, kas piešķirti saskaņā ar Regulas (EK) Nr. 3392/93 6. pantu, paliek derīgi šīs regulas mērķiem.

17. pants

Stāšanās spēkā

Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.

To piemēro no 2001. gada 1. janvāra.

Šī regula uzliek saistības kopumā un ir tieši piemērojama visās dalībvalstīs.

▼M1









I PIELIKUMS

Produkti, par kuriem ir tiesības saņemt Kopienas atbalstu

I kategorija

a) termiski apstrādāts pilnpiens, kura tauku saturs atbilst Regulas (EK) Nr. 2597/97 3. panta 1. punkta b) apakšpunktā noteiktajām prasībām

b) termiski apstrādāts, ar šokolādi vai citādi aromatizēts piens, kurā a) punktā norādītā piena masas daļa ir vismaz 90 %

c) pilnpiena jogurts, kas iegūts no a) punktā minētā piena

II kategorija

a) termiski apstrādāts piens ar tauku saturu vismaz 3 %

b) termiski apstrādāts, ar šokolādi vai citādi aromatizēts piens, kurā a) punktā norādītā piena masas daļa ir vismaz 90 %

c) Piimä/filmjölk vai pilnpiena jogurts, kas iegūts no a) punktā minētā piena

III kategorija

a) termiski apstrādāts piens ar tauku saturu vismaz 2,5 %

b) termiski apstrādāts, ar šokolādi vai citādi aromatizēts piens, kurā a) punktā norādītā piena masas daļa ir vismaz 90 %

c) jogurts, kas iegūts no a) punktā minētā piena

IV kategorija

a) termiski apstrādāts piens ar tauku saturu vismaz 2,0 %

b) termiski apstrādāts, ar šokolādi vai citādi aromatizēts piens, kurā a) punktā norādītā piena masas daļa ir vismaz 90 %

c) jogurts, kas iegūts no a) punktā minētā piena

V kategorija

a) termiski apstrādāts puskrejots piens, kura tauku saturs atbilst Regulas (EK) Nr. 2597/97 3. panta 1. punkta c) apakšpunktā noteiktajām prasībām

b) termiski apstrādāts, ar šokolādi vai citādi aromatizēts puskrejots piens, kurā a) punktā norādītā piena masas daļa ir vismaz 90 %

c) puskrejota piena jogurts, kas iegūts no a) punktā minētā piena

d) Piimä/fil ar tauku saturu vismaz 1,5 %

VI kategorija

a) termiski apstrādāts piens ar tauku saturu vismaz 1 %

b) termiski apstrādāts, ar šokolādi vai citādi aromatizēts piens, kurā a) punktā norādītā piena masas daļa ir vismaz 90 %

c) jogurts, kas iegūts no a) punktā minētā piena

VII kategorija

a) termiski apstrādāts vājpiens, kura tauku saturs atbilst Regulas (EK) Nr. 2597/97 3. panta 1. punkta d) apakšpunktā noteiktajām prasībām

b) termiski apstrādāts, ar šokolādi vai citādi aromatizēts piens, kurā a) punktā norādītā piena masas daļa ir vismaz 90 %

c) vājpiena jogurts, kas iegūts no a) punktā minētā piena

d) Piimä/fil ar tauku saturu zem 1,5 %

VIII kategorija

Nearomatizēti ( 11 ) nenogatavināti un nogatavināti sieri, kuru sausnā tauku masas daļa ir vismaz 40 %

IX kategorija

Sieri, izņemot tādus nenogatavinātus un nogatavinātus sierus, kuru sausnā tauku masas daļa ir vismaz 45 %

X kategorija

Siers Grana Padano

XI kategorija

Siers Parmigiano-Reggiano

XII kategorija

Siers Halloumi.

▼M1









II PIELIKUMS

A. Atbalsta likmes laikā no 2004. gada 1. maija līdz 2004. gada 30. jūnijam: a) EUR 23,24/100kg par I kategorijas produktiem b) EUR 21,82/100kg par II kategorijas produktiem c) EUR 20,41/100kg par III kategorijas produktiem d) EUR 19,00/100kg par IV kategorijas produktiem e) EUR 17,58/100kg par V kategorijas produktiem f) EUR 16,17/100kg par VI kategorijas produktiem g) EUR 13,34/100kg par VII kategorijas produktiem h) EUR 69,72/100kg par VIII kategorijas produktiem i) EUR 177,79/100kg par IX kategorijas produktiem j) EUR 197,54/100kg par X kategorijas produktiem k) EUR 217,29/100kg par XI kategorijas produktiem l) EUR 174,30/100kg par XII kategorijas produktiem.

B. Atbalsta likmes laikā no 2004. gada 1. jūlija līdz 2005. gada 30. jūnijam: a) EUR 21,69/100kg par I kategorijas produktiem b) EUR 20,39/100kg par II kategorijas produktiem c) EUR 19,08/100kg par III kategorijas produktiem d) EUR 17,78/100kg par IV kategorijas produktiem e) EUR 16,47/100kg par V kategorijas produktiem f) EUR 15,17/100kg par VI kategorijas produktiem g) EUR 12,56/100kg par VII kategorijas produktiem h) EUR 65,07/100kg par VIII kategorijas produktiem i) EUR 165,93/100kg par IX kategorijas produktiem j) EUR 184,37/100kg par X kategorijas produktiem k) EUR 202,80/100kg par XI kategorijas produktiem l) EUR 162,68/100kg par XII kategorijas produktiem.

C. Atbalsta likmes laikā no 2005. gada 1. jūlija līdz 2006. gada 30. jūnijam: a) EUR 20,16/100kg par I kategorijas produktiem b) EUR 18,95/100kg par II kategorijas produktiem c) EUR 17,76/100kg par III kategorijas produktiem d) EUR 16,57/100kg par IV kategorijas produktiem e) EUR 15,39/100kg par V kategorijas produktiem f) EUR 14,17/100kg par VI kategorijas produktiem g) EUR 11,78/100kg par VII kategorijas produktiem h) EUR 63,48/100kg par VIII kategorijas produktiem i) EUR 161,87/100kg par IX kategorijas produktiem j) EUR 179,86/100kg par X kategorijas produktiem k) EUR 197,85/100kg par XI kategorijas produktiem l) EUR 158,70/100kg par XII kategorijas produktiem.

D. Atbalsta likmes laikā no 2006. gada 1. jūlija līdz 2007. gada 30. jūnijam: a) EUR 18,61/100kg par I kategorijas produktiem b) EUR 17,52/100kg par II kategorijas produktiem c) EUR 16,43/100kg par III kategorijas produktiem d) EUR 15,34/100kg par IV kategorijas produktiem e) EUR 14,25/100kg par V kategorijas produktiem f) EUR 13,16/100kg par VI kategorijas produktiem g) EUR 10,97/100kg par VII kategorijas produktiem h) EUR 55,83/100kg par VIII kategorijas produktiem i) EUR 142,37/100kg par IX kategorijas produktiem. j) EUR 158,19/100kg par X kategorijas produktiem k) EUR 174,00/100kg par XI kategorijas produktiem l) EUR 139,58/100kg par XII kategorijas produktiem.

E. Atbalsta likmes laikā pēc 2007. gada 1. jūlija: a) EUR 18,15/100kg par I kategorijas produktiem b) EUR 17,12/100kg par II kategorijas produktiem c) EUR 16,10/100kg par III kategorijas produktiem d) EUR 15,07/100kg par IV kategorijas produktiem e) EUR 14,04/100kg par V kategorijas produktiem f) EUR 13,01/100kg par VI kategorijas produktiem g) EUR 10,96/100kg par VII kategorijas produktiem h) EUR 54,45/100kg par VIII kategorijas produktiem i) EUR 138,85/100kg par IX kategorijas produktiem. j) EUR 154,28/100kg par X kategorijas produktiem k) EUR 169,70/100kg par XI kategorijas produktiem l) EUR 136,13/100kg par XII kategorijas produktiem.